Դեյվ Շարմա

Դևանադ Շարմա (), առավել հայտնի է որպես Դեյվ Շարմա (, ), ավստրալիացի դիվանագետ և բիզնեսմեն։

2010-2012 թվականներին եղել է վարչապետի ապարատի միջազգային բաժնի և նախարարների կաբինետի ղեկավարը, իսկ 2012-2013 թվականներին՝ արտաքին գործերի և առևտրի նախարարի տեղակալը։ 2013-2017 թվականներին զբաղեցրել է Իսրայելում Ավստրալիայի դեսպանի պաշտոնը։ Ի դեպ, նա եղել է ողջ պատմության մեջ Ավստրալիայի ամենաերիտասարդ դեսպանը։ 2018 թվականին հեռացել է դիվանագիտական ծառայությունից և զբաղվել ձեռնարկատիրական գործունեությամբ։

Կենսագրություն

Վաղ տարիներ և կրթություն 
Դեյվ Շարման ծնվել է 1975 թվականին՝ Կանադայի Վանկուվեր քաղաքում։ Նրա հայրը հնդիկ է, որը Կանադա է տեղափոխվել Տրինիդադ և Տոբագոյից, ուր Շարմայի պապը 1908 թվականին գաղթել էր Հնդկաստանի ներկայիս Ուտար Պրադեշ նահանգի տարածքից։ Մայրը, որը ծագումով Սիդնեյից է, Ավստրալիայի քաղաքացի է։ 1979 թվականին ընտանիքը Կանադայից տեղափոխվել է Ավստրալիա և բնակություն հաստատել Սիդնեյի արվարձաններից մեկում՝ Տուրամուրայում։

1993 թվականին Շարման ավարտել է Turramurra High School պետական դպրոցը՝ ստանալով միջնակարգ կրթության վկայական՝ ընդունելության ամենաբարձր միավորով, և այդ ցուցանիշով զբաղեցրել է առաջին տեղը Նոր Հարավային Ուելս նահանգի պետական միջնակարգ դպրոցների 1993 թվականի բոլոր շրջանավարտների շրջանում։

1994-1997 թվականներին Շարման սովորել է Քեմբրիջի համալսարանում, որտեղ նախ ստացել է բակալավրի, ապա՝ արվեստի մագիստրոսի աստիճան։ Սկզբում նա զբաղվել է բնական գիտությունների ուսումնասիրությամբ, սակայն 1995 թվականին փոխել է ուսման ուղղությունը՝ փոխադրվելով իրավագիտության ֆակուլտետ, որը գերազանցությամբ ավարտել է 1997 թվականին։

Վերադառնալով Սիդնեյ՝ նա բժշկական կրթություն է ստացել Սիդնեյի բժշկական դպրոցում (այն Սիդնեյի համալսարանի մասն է եղել), իսկ հետո ստացել է միջազգային հարաբերությունների մագիստրոսի աստիճան՝ Դիկինի համալսարանում։

Գործունեություն 
1999 թվականին Շարման սկսել է աշխատել Ավստրալիայի արտաքին գործերի և առևտրի նախարարությունում։ Նրա առաջին արտասահմանյան առաքելությունը Միջազգային մոնիթորինգային խմբի կազմում աշխատելն է եղել՝ Բուգենվիլ կղզու վրա, որտեղից նա ավելի ուշ տեղափոխվել է Պապուա-Նոր Գվինեայում Ավստրալիայի դեսպանատուն՝ զբաղեցնելով երրորդ քարտուղարի պաշտոնը։

2004- 2006  թվականներին նա եղել է արտաքին գործերի նախարար Ալեքսանդր Դաուների խորհրդականը, որը պատասխանատու է եղել խորհրդարանի հետ իրավական հարցերի և փոխգործակցության համար։ 2006 թվականին որպես խորհրդական գործուղվել է ԱՄՆ-ում Ավստրալիայի դեսպանատուն, պայքարել է ահաբեկչության դեմ։

2010-2012 թվականներին՝ Վաշինգտոնից վերադառնալուց հետո, գլխավորել է Ավստրալիայի վարչապետի և նախարարների կաբինետի աշխատակազմի միջազգային բաժինը։ Պաշտոնավարման ժամանակ Դեյվը մասնակցել է մի շարք խոշոր միջազգային միջոցառումների, այդ թվում՝ Մեծ քսանյակի գագաթաժողովներին, Արևելյան Ասիայի երկրների գագաթաժողովներին, Ազգերի Համագործակցության երկրների կառավարությունների ղեկավարների հանդիպումներին, ինչպես նաև վարչապետ Ջուլիա Գիլարդի և ԱՄՆ նախագահ Բարաք Օբամայի բանակցություններին, որոնք 2011 թվականին այցելել են Ավստրալիա։

2012-2013 թվականներին Շարման զբաղեցրել է արտաքին գործերի և առևտրի նախարարի տեղակալի պաշտոնը՝ ղեկավարելով Աֆրիկայի երկրների հետ հարաբերությունները։ Այս ընթացքում նա այցելել է մի շարք աֆրիկյան պետություններ։ Մասնավորապես՝ 2012 թվականի նոյեմբերին Նիգերիայում նա բանակցություններ է վարել Նիգերիայի արտաքին գործերի նախարարության ղեկավարության, Ազգային անվտանգության հարցերով նախագահի խորհրդականի, ինչպես նաև Արևմտյան Աֆրիկայի երկրների տնտեսական միության մի շարք պաշտոնյաների հետ։

2013 թվականի մայիսին Շարման նշանակվել է Իսրայելում Ավստրալիայի դեսպան։ 2013 թվականի օգոստոսի 8-ին կայացել է Իսրայելի նախագահ Շիմոն Պերեսին հավատարմագրերի հանձնման արարողությունը։

37-ամյա Շարման դարձրել է Ավստրալիայի ամենաերիտասարդ դեսպանն ամբողջ պատմության ընթացքում, ինչպես նաև այդ երկրի երկրորդ դեսպանը, որն ունի հնդկական արմատներ։

Ավստրալիական ԶԼՄ-ների գնահատումներով՝ Թել Ավիվում Շարմայի պաշտոնավարման տարիները դարձել են ավստրալա-իսրայելական հարաբերությունների առավել դինամիկ և արդյունավետ ժամանակահատվածներից մեկը։ Գլխավորելով դեսպանությունը՝ նա նպաստել է առևտրատնտեսական, գիտատեխնիկական, հումանիտար և այլ ոլորտներում երկու երկրների համագործակցության զարգացմանը։ Ընդ որում, Շարման հատուկ ուշադրություն է դարձրել դիվանագիտական առաքելության անվտանգության ապահովման հետ կապված հարցերի լուծմանը, որոնք հատուկ արդիականություն են ձեռք բերել իսրայելա-պաղեստինյան հարաբերությունների կտրուկ սրացման պայմաններում, մասնավորապես՝ Անխորտակելի ժայռ գործողության անցկացման շրջանում։

2017 թվականի հունիսին Շարման հրաժարական է տվել դեսպանի պաշտոնից և լքել դիվանագիտական ծառայությունը։

2018 թվականի հունվարին նա ընդգրկվել է Սիդնեյի Kelly+Partners հոլդինգի տնօրենների խորհրդի կազմում։ Այս կառույցում նա ղեկավարում է նորարարությունների և պետական իշխանության մարմինների հետ փոխգործակցության հարցերը։

Անձնական կյանք 
Շարման ամուսնացած է Ռեյչել Լորդի հետ, որը Արտաքին գործերի և առևտրի նախարարության աշխատակից է։ Նրանք ունեն երեք դուստր։

Ծանոթագրություններ 

Քեմբրիջի համալսարանի շրջանավարտներ
Քաղաքական գործիչներ
1976 ծնունդներ
Ապրող անձինք
Անձինք այբբենական կարգով